text: चंद्रमोहन शर्मा  बाजीराव मस्तानी रिलीज होने से पहले ही इस फिल्म की चर्चा मीडिया में शुरू हो गई। दरअसल, ग्लैमर इंडस्ट्री में आज भंसाली की इमेज ऐसे चंद बेहतरीन फिल्म मेकर्स में की जाती है जो बॉक्स ऑफिस पर बिकाऊ मसालों के साथ कहीं भी समझौता नहीं करते वरना रितिक रोशन जैसे स्टार को स्टार्ट टू लॉस्ट व्हील चेयर पर बिठाकर गुजारिश बनाने की कल्पना तक इंडस्ट्री का दूसरा कोई नहीं कर सकता। इस बार भंसाली ने अपने बरसों पुराने एक सपने को सिल्वर स्क्रीन पर साकार किया है जो उन्होंने बारह तेरह साल पहले देखा था। हालात ऐेसे बने कि स्क्रिप्ट पर काम लगभग पूरा होने के बावजूद भंसाली को अपने इस सपने को साकार करने में इतना लंबा वक्त लग गया। फिल्म की मेकिंग, सेट्स और संवादों की तुलना बहुत पहले से के. आसिफ साहब की एवरग्रीन फिल्म मुगल ए आजम के साथ की जा रही थी। जिस तरह आसिफ साहब ने अपनी फिल्म के लीड किरदार शहजादा सलीम के माध्यम से शंहशाह अकबर प्यार का पैगाम पहुंचाया था वैसे ही भंसाली की इस फिल्म में यही काम पेशवा बाजीराव ने किया है। यकीनन यह भंसाली साहब का कमाल है कि उन्होंने मराठी कल्चर के साथ-साथ उस वक्त के माहौल को बेहतरीन ढंग से पर्दे पर उतारा है। बेशक इस फिल्म में आइना महल में फिल्माया एक गाना और कुछ संवाद आपको क्लासिक मुगल-ए-आजम की याद दिलाती है।  कहानी कहानी 1700 दौर की है जब मराठा साम्राज्य का महान योद्धा पेशवा बाजीराव बल्लाल (रणवीर सिंह) अपने साम्राज्य का चारों और विस्तार करने में लगा हुआ था, बाजीराव की शादी काशीबाई (प्रियंका चोपड़ा) से हुई है, काशीबाई की नजरों में बाजीराव जैसा दुनिया में दूसरा कोई और नहीं, सो वह खुद से कहीं ज्यादा बाजीराव को पसंद करती है। अपने साम्राज्य का विस्तार करने में लगातार बिजी बाजीराव युद्ध और रणभूमि में ही ज्यादा वक्त गुजारता है। इसी दौरान, एक दिन बाजीराव का सामना बुंदेलखंड महाराज छत्रसाल की बेटी मस्तानी (दीपिका पादुकोण) से होता है। मस्तानी बेहद सुंदर है, तलवारबाजी और युद्धकलाओं में उसकी महारत है। युद्ध के मैदान में मस्तानी बाजीराव से मदद लेने आई है ताकि अपने पिता के राज्य को आक्रमणकारियों से बचा सके। इसी युद्ध के दौरान मस्तानी और बाजीराव एक-दूसरे को चाहने लगते है, इसके बाद दोनों विवाह में भी बंध जाते हैं। बाजीराव हिंदू हैं और मस्तानी मुसलमान, ऐसे में दूसरे धर्म की लड़की के साथ बाजीराव की शादी उसकी पहली पत्नी काशीबाई (प्रियंका चोपड़ा) के अलावा मां राधाबाई (तन्वी आजमी), बहन भियुबाई (अनुजा गोखले) के अलावा उसके भाई चिमाजी अप्पा (वैभव) को मंजूर नहीं लेकिन सभी बाजीराव की खुशी के सामने खामोश है। ऐक्टिंग रणवीर को पेशवा के किरदार में देखकर सहज विश्वास नहीं होता है कि ग्लैमर इंडस्ट्री में कुछ अर्सा पहले ही करियर शुरू करने वाला एक हरफनमौला एक्टर इस कद्र बेहतरीन ऐक्टिंग भी कर सकता है। पेशवा के किरदार में रणबीर की एनर्जी और उनकी संवाद अदायगी का बदला अंदाज आपको यकीनन पसंद आएगा। मानना होगा रणवीर सिंह इस फिल्म का सबसे सशक्त पक्ष हैं, उनकी बेहतरीन ऐक्टिंग देखकर लगेगा रणबीर शूटिंग के दौरान इस किरदार में पूरी तरह से खो गए। पेशवा के किरदार के लिए उन्होंने मराठी लहजे पर जबर्दस्त मेहनत की है। मस्तानी के रोल में दीपिका सुंदर लगती है तो साथ ही हाथों में तलवार लिए दीपिका का दूसरा लुक उसके अभिनय को और निखारने का काम करता है। प्रियंका ने अपने किरदार को असरदार ढंग से निभाया है यकीनन काशीबाई का किरदार उनके करियर की चंद बेहतरीन भूमिकाओं में अपनी जगह बनाने का दम रखता है। बाजीराव की मां यानी आई साहब के किरदार में तन्वी आजमी ने ऐसा उम्दा सजीव दमदार अभिनय किया है जो लंबे अर्से तक याद रहेगा। ​  डायरेक्शन भंसाली ने अपनी इस फिल्म में आज के माहौल में ऐसा संदेश देने की अच्छी पहल की है जिसकी आज निहायत जरूरत है, यानी प्यार का कोई धर्म नहीं होता बस। वहीं भंसाली अपनी फिल्म को बेहतरीन महंगे सेट्स और हिंदी फिल्मों में कम ही नजर आने वाले दृश्यों के साथ दिखाने के लिए जाने जाते हैं। हम दिल दे चुके सनम में गुजराती कल्चर तो इस बार भंसाली ने अपनी इस फिल्म में महाराष्ट्रियन कल्चर को असरदार ढंग से पर्दे पर आकर्षक रंगों के साथ पेश किया है। भंसाली की तारीफ करनी होगी कि उन्होंने रणबीर सिंह से पेशवा बाजीराव के किरदार को पर्दे पर जीवंत कर दिखाया। संगीत इस फिल्म के लगभग सभी गाने रिलीज से पहले ही काफी लोकप्रिय हो चुके है। भंसाली ने फिल्मी पर्दे पर इन गानों को टोटली मराठी अंदाज में पेश किया है। इस फिल्म का गाना अलबेला साजन सलमान स्टारर फिल्म हम दिल दे चुके सनम के गाने की याद दिलाता है। क्यों देखें अगर आप संजय लीला भंसाली की फिल्मों के अलग कलेवर को पसंद करते हैं। रणवीर, दीपिका, प्रियंका चोपड़ा के फैन हैं, तो अपने इन तीनों चहेते स्टार्स को इस बार डिफरेंट लुक में देखने के लिए यह फिल्म जरूर देखें। ऐतिहासिक पृष्ठभूमि पर अब फिल्में बनने का ट्रेंड दम तोड़ रहा है ऐसे में हिस्ट्री बेस्ड फिल्मों के शौकीनों के लिए भी एक अच्छा ऑप्शन है। फिल्म बाजीराव मस्तानी का ट्रेलर देखने के लिए यहां क्लिक करें 